N á v r h

V y h l á š k a

Ministerstva spravodlivosti Slovenskej republiky
z..... 2002,

ktorou sa ustanovujú podrobnosti o zrážkach z pracovnej odmeny a iných príjmov obvinených a odsúdených, výške a použití vreckového a úložného a poradí zrážok odsúdených, výkone rozhodnutia zrážkami z pracovnej odmeny obvinených a odsúdených a výške trov výkonu trestu odňatia slobody a ich náhrade

Ministerstvo spravodlivosti Slovenskej republiky podľa § 29 ods. 2 a § 60a ods. 3 zákona č. 59/1965 Zb. o výkone trestu odňatia slobody v znení zákona č..../2002 Z.z., § 16 ods. 7 zákona Národnej rady Slovenskej republiky č. 156/1993 Z.z. o výkone väzby v znení zákona č..../2002 Z.z. a § 373 Občianskeho súdneho poriadku v znení neskorších  predpisov  ustanovuje:

§ 1
Úvodné ustanovenia

(1) Táto vyhláška upravuje podrobnosti pri vykonávaní a odvádzaní zrážok z pracovnej odmeny a iných príjmov obvinených a odsúdených, výšku a použitie vreckového a úložného a poradie zrážok odsúdených, výkon rozhodnutia zrážkami z pracovnej odmeny obvinených a odsúdených a výšku trov výkonu trestu odňatia slobody a ich náhradu podľa osobitných predpisov.1)

	(2) Hrubá pracovná odmena patrí obvinenému alebo odsúdenému podľa osobitného predpisu.2)

(3) Z hrubej pracovnej odmeny podľa odseku 2 sa vykonávajú a odvádzajú zrážky podľa osobitného predpisu3) (ďalej len „čistá pracovná odmena“).

(4) Zrážky podľa odseku 1 vykonáva a odvádza ústav na výkon väzby, ústav na výkon trestu odňatia slobody, ústav na výkon trestu odňatia slobody pre mladistvých a nemocnica pre obvinených a odsúdených (ďalej len „ústav“).

__________________
1) § 29, 29b a 60a zákona č. 59/1965 Zb. o výkone trestu odňatia slobody v znení zákona č......./2002 Z.z., § 12b a 16 zákona Národnej rady Slovenskej republiky č. 156/1993 Z.z. o výkone väzby v znení zákona č...../2002 Z.z.. 
2) § 29 ods. 1 zákona č. 59/1965 Zb. v znení zákona č...../2002 Z.z., § 16 ods. 3 zákona č. 156/1993 Z.z. v znení zákona č...../2002 Z.z..
3) § 29 ods. 2 zákona č. 59/1965 Zb. v znení zákona č...../2002 Z.z., § 16 ods. 5 zákona č. 156/1993 Z.z. v znení zákona č...../2002 Z.z..

§ 2
Zrážky z čistej pracovnej odmeny odsúdeného

Čistú pracovnú odmenu odsúdeného, ktorá  je aspoň 100,- Sk za kalendárny mesiac, ústav použije na:
a)	úhradu výživného pre osoby, na výživu ktorých je odsúdený povinný prispievať, vrátane úhrady za sociálnu službu poskytovanú nezaopatrenému dieťaťu v zariadení sociálnych služieb a úhradu niektorých nákladov na výchovnú starostlivosť a služby vo vybraných školských zariadeniach (ďalej len „výživné oprávneného“),
b)	náhradu trov výkonu trestu odňatia slobody (ďalej len „trovy výkonu trestu“),
c)	ďalšie zrážky vykonávané na základe vykonateľného rozsudku súdu (ďalej len „rozsudok“) alebo právoplatného rozhodnutia (ďalej len „rozhodnutie“),
d)	 zrážky ostatných oprávnených,
e)	 vreckové,
f)	 úložné.

§ 3
Zrážky na úhradu výživného oprávnenému

(1) Z čistej pracovnej odmeny sa vykoná zrážka na úhradu výživného oprávnenému v rozsahu 30%, najviac však 600,- Sk. Vykonaná zrážka sa rozdelí rovnakým dielom na výživné každého oprávneného.

(2) Zrážky podľa odseku 1 alebo 5 sa vykonajú na základe rozsudku alebo rozhodnutia, ktorým bol nariadený výkon rozhodnutia zrážkami z čistej pracovnej odmeny (ďalej len „výkon rozhodnutia") na vydobytie výživného oprávnenému.

(3) Ak nie je na výživné oprávnenému nariadený výkon rozhodnutia v prospech nezaopatrených detí, vykonávajú sa zrážky podľa odseku 1 na základe písomnej žiadosti žiadateľa, podľa písm. b) a d) overenej príslušným obecným alebo okresným úradom. Za žiadateľa sa považuje:
a)  odsúdený,
b)  osoba, v zaopatrení ktorej sa dieťa nachádza,
c)  plnoleté nezaopatrené dieťa,4)
d) zariadenie sociálnych služieb5) a špeciálne výchovné zariadenie6), v ktorom je plnoleté nezaopatrené dieťa umiestnené v ústavnej alebo ochrannej výchove.

(4) Ak je výkonom rozhodnutia vymáhané výživné oprávnenej osoby vyššie ako zrážka podľa odseku 1 alebo 5, posudzuje sa neuhradený rozdiel ako pohľadávka, na ktorú sa vykonávajú ďalšie zrážky podľa § 6 ods.1; ak je takto vymáhané výživné oprávneného nižšie, prevedie sa zostávajúci rozdiel k sume určenej na ostatné zrážky podľa § 6 ods. 2.

__________________
4) § 2 ods. 1 písm. c) zák. č. 193/1994 Z.z. o prídavkoch na deti a o príplatku k prídavkom na deti v znení neskorších predpisov.
5) § 22 a § 26 zákona č. 195/1998 Z.z. o sociálnej pomoci v znení neskorších predpisov.
6) § 9, § 13, § 14 ods. 2 a 4 zákona č. 279/1993 Z.z. o školských zariadeniach v znení neskorších predpisov.
(5) Zrážka na úhradu výživného oprávnenému bývajúcemu v cudzine podľa odseku 1 sa vykoná na základe vykonateľného rozhodnutia príslušného súdu. Ak ide o vykonateľné rozhodnutie orgánu iného štátu, také rozhodnutie musí žiadateľ predložiť preložené do slovenského jazyka súdnym znalcom.

§ 4
Zrážky na náhradu trov výkonu trestu

(1) Zrážky na náhradu trov výkonu trestu sa vykonajú podľa osobitného predpisu,7) ak ďalej nie je ustanovené inak
a)  z čistej pracovnej odmeny odsúdeného bez vyživovacej povinnosti do 5.000,- Sk v rozsahu 55 % a zo sumy prevyšujúcej 5.000,- Sk v rozsahu 25 % alebo
b)  z čistej pracovnej odmeny odsúdeného s vyživovacou povinnosťou na osoby, výživou ktorých je odsúdený povinný do 5.000,- Sk v rozsahu 45 % a zo sumy prevyšujúcej 5.000,- Sk v rozsahu 15 %.

(2) Ustanovenie odseku 1 platí, aj keď odsúdený je súčasne poberateľom dôchodku8) a uhrádza náhradu trov výkonu trestu podľa osobitného predpisu9); v takom prípade sa zrážky vykonajú podľa § 9 ods. 2.

§ 5
Ďalšie zrážky vykonávané na základe rozhodnutia

(1) Z čistej pracovnej odmeny odsúdeného bez vyživovacej povinnosti sa vykoná zrážka v rozsahu 10 %, a ak ide o odsúdeného s vyživovacou povinnosťou v prospech bežného výživného oprávnenému v rozsahu 3 % z čistej pracovnej odmeny na úhradu pohľadávok, ktoré vznikli uložením povinnosti nahradiť trovy výkonu trestu, zvýšené náklady výkonu trestu, trovy výkonu väzby, zvýšené náklady výkonu väzby, škodu na majetku štátu v správe ústavu podľa osobitných predpisov10). Na uvedené pohľadávky nemožno vykonávať zrážky podľa § 6.

(2) Zrážky podľa odseku 1 sa zvyšujú o nevyčerpanú sumu určenú na zrážky podľa § 6 ods. 1.

(3) Zrážky na úhradu pohľadávok podľa odseku 1 sa vykonávajú na základe
a) výkonu rozhodnutia nariadeného súdom, exekútorom alebo orgánom štátnej správy,11) 
b) rozhodnutia nariadeného riaditeľom ústavu o uložení povinnosti nahradiť trovy výkonu väzby, zvýšené náklady výkonu väzby, zavinené náklady výkonu trestu, zvýšené náklady výkonu trestu, škodu na majetku štátu v správe ústavu podľa osobitných predpisov,10)
__________________
7) § 60a ods. 1 zákona č. 59/1965 Zb. v znení zákona č....../2002 Z.z..
8) § 7 písm. a) bod 1 až 8 zákona č. 100/1988 Zb. o sociálnom zabezpečení v znení neskorších predpisov. 
9) § 29a ods. 2 písm.a) a § 29b ods. 2 zákona č. 59/1965 Zb. v znení zákona č......../2002 Z.z..
10) § 32, ods.1 až 6, § 60c ods. 1 až 3 zákona č. 59/1965 Zb. v znení zákona č...../2002 Z.z., § 27 ods. 1, 4 a 5, § 27a zákona č. 156/1993 Z.z. v znení zákona č....../2002 Z.z..
11)Zákon č. 99/1963 Zb. Občiansky súdny poriadok v znení neskorších predpisov, zákon č. 233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, zákon č. 71/1967 Zb. o správnom konaní (správny poriadok) a zákon č. 311/2001 Z. z. Zákonník práce.
c) dohody o zrážkach zo mzdy alebo z iných príjmov (ďalej len „dohoda") alebo pracovnej odmeny odsúdeného a nemocenského12) podľa osobitného predpisu.13)

(4) Pre poradie zrážok na úhradu pohľadávok podľa odseku 1 je rozhodujúci deň, keď bolo ústavu doručené rozhodnutie príslušného orgánu alebo dohoda alebo deň uzatvorenia dohody, ak ide o dohodu medzi ústavom a odsúdeným. Ak podľa odseku 3 majú viaceré pohľadávky rovnaké poradie a ak zrážka nestačí na ich uspokojenie, uspokoja sa pomerne. Poradie, ktoré mala pohľadávka u predchádzajúceho platiteľa mzdy, zostáva v ústave nezmenené.

§ 6
Zrážky v prospech ostatných oprávnených

(1) Z čistej pracovnej odmeny odsúdeného bez vyživovacej povinnosti sa vykoná zrážka v rozsahu 18 % a ak ide o odsúdeného s vyživovacou povinnosťou na bežné výživné oprávnenému v rozsahu 5 % na úhradu
a) súm postihnuteľných výkonom rozhodnutia nariadeného súdom, exekútorom alebo orgánom štátnej správy,11)
b) súm prepadajúcich v prospech štátu v dôsledku právoplatne uloženého peňažného trestu (pokuty), ako aj náhrady14)  uloženej odsúdenému vykonateľným rozhodnutím príslušných orgánov,
c) pohľadávok na dávkach nemocenského poistenia,15) výsluhového alebo dôchodkového zabezpečenia,16) pokiaľ je odsúdený povinný ich vrátiť na základe vykonateľného rozhodnutia,
d)  pohľadávok zdravotného poistenia,17) pokiaľ je odsúdený povinný ich zaplatiť na základe vykonateľného rozhodnutia,
e)  pohľadávok na príspevkoch na poistenie v nezamestnanosti18),
f)  súm štátnych sociálnych dávok, ktoré je odsúdený povinný vrátiť na základe vykonateľného rozhodnutia podľa osobitných predpisov,19)
g)  pohľadávok zabezpečených dohodou o zrážkach zo mzdy alebo iných príjmov podľa osobitného predpisu.20)

___________________
12) § 11 písm. b) bod 1 zákona č. 54/1956 Zb. o nemocenskom poistení zamestnancov v znení neskorších predpisov.
13) § 551 zákona č. 40/1964 Zb. (Občiansky zákonník) v znení neskorších predpisov.
14) Napríklad § 156 zákona č. 141/1961 Zb. o trestnom konaní súdnom (Trestný poriadok) v znení neskorších predpisov.
15) § 48 zákona č. 54/1956 Zb..
16) Napríklad § 96 zákona č. 100/1988 Zb., § 213 ods. 6 zákona č. 73/1998 Z.z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej  polície.
17) Zákon č. 273/1994 Z.z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov.
18) Zákon č. 387/1996 Z.z. o zamestnanosti v znení neskorších predpisov.
19) Napríklad zákon č. 382/1990 Zb. o rodičovskom príspevku v znení neskorších predpisov, zákon Národnej rady Slovenskej republiky č. 193/1994 Z.z..
20) § 20 zákona č. 311/2001 Z.z. § 551 zákona č. 40/1964 Zb.
 (2) Zrážka podľa odseku 1 sa zvyšuje o nevyčerpanú sumu určenú pre zrážky podľa § 3 ods. 1, 4 a 5.

(3) Na poradie zrážok na úhradu pohľadávok podľa odseku 1 sa vzťahuje ustanovenie § 5 ods. 4.

(4) Ak sú vykonané zrážky na úhradu prednostných pohľadávok podľa osobitného predpisu,21) prevedú sa zo sumy určenej podľa odseku 1 a 2 tak, že z prvej polovice tejto sumy sa uspokoja bez ohľadu na poradie najskôr pohľadávky bežného výživného a až potom podľa poradia ostatné prednostné pohľadávky. Ak nestačí táto polovica na uspokojenie všetkých pohľadávok bežného výživného, uspokojí sa najprv bežné výživné všetkých oprávnených a až potom dĺžne výživné, a to podľa pomeru bežného výživného. Ak však nebolo takto uspokojené ani bežné výživné všetkých oprávnených, rozdelí sa medzi nich určená suma pomerne podľa výšky bežného výživného. Prednostné pohľadávky, ktoré neboli uspokojené z prvej polovice sumy určenej podľa odseku 1 a 2 a ostatné pohľadávky sa uspokoja z druhej polovice tejto sumy. Pokiaľ nie je na úhradu prednostných pohľadávok úplne vyčerpaná prvá polovica sumy určenej podľa odseku 1 a 2, zvyšuje sa druhá polovica o jej nevyčerpanú časť.

§ 7
Vreckové

(1) Z čistej pracovnej odmeny sa poskytne vreckové v rozsahu 12 %.

(2) Odsúdenému sa môže poskytnúť sociálne vreckové podľa osobitného predpisu.22)

§ 8
Úložné

(1) Úložné je z čistej pracovnej odmeny 5 %.

(2) Ak odsúdený nemá zrážky podľa § 3 ods. 1, 4 a 5, § 5 ods.1 alebo § 6 ods. 1 úložné podľa odseku 1 sa zvyšuje o nevyčerpané sumy zrážok a o sumy, ktoré vzniknú zaokrúhľovaním.

(3) Z úložného podľa odseku 1 a 2 môže odsúdený čerpať bezhotovostným stykom peňažné prostriedky podľa osobitného predpisu.23)

_________________________
21) § 279 Občianskeho súdneho poriadku.
22) § 11 ods. 7 a 8 zákona č. 59/1965 Zb. v znení zákona č....../2002 Z.z..
23) § 14a ods. 1 písm. b) zákona č. 59/1965 Zb. v znení zákona č. ....../2002 Z.z..

§ 9
Zrážky z iných príjmov odsúdeného

(1) Ak odsúdenému nahrádza čistú pracovnú odmenu nemocenské12), okrem nemocenského odsúdeného prepusteného z výkonu trestu odňatia slobody (ďalej len „výkon trestu“) podlieha zrážkam rovnako ako čistá pracovná odmena.

(2) Zrážky na trovy výkonu trestu24) z vybraných dávok dôchodkového zabezpečenia8) odsúdeného počas výkonu trestu si uplatní generálne riaditeľstvo zboru výkonom rozhodnutia25) u orgánu sociálneho zabezpečenia,26) ktorý je platiteľom vybraných dávok dôchodkového zabezpečenia.

§ 10
Zrážky z pracovnej odmeny a iných príjmov obvineného

(1) Obvinenému, ktorý je zaradený po dobu výkonu väzby do práce podľa osobitného predpisu,27) sa vykonajú zrážky z hrubej pracovnej odmeny, tak ako zamestnancovi v pracovnom pomere.28)

(2) Ak obvinenému nahrádza čistú pracovnú odmenu29) nemocenské12), podlieha zrážkam rovnako ako čistá pracovná odmena29).

Spoločné, prechodné a záverečné ustanovenia
§ 11

(1) Zrážky podľa § 2 sa vykonávajú za obdobie kalendárneho mesiaca, a to aj vtedy, ak bol obvinený alebo odsúdený zaradený do práce na viacerých pracoviskách alebo premiestnený do iného ústavu. Sumy zrážok podľa § 2, sa zaokrúhľujú na celé koruny smerom dole.

(2) Ak čistá pracovná odmena odsúdeného za kalendárny mesiac pred použitím podľa § 2 nedosiahne sumu aspoň 100,- Sk, ústav ju použije podľa § 4 ako zrážku na náhradu trov výkonu trestu.

(3) Hrubá pracovná odmena a iné príjmy obvineného a odsúdeného sú splatné pozadu za mesačné obdobie, a to najneskoršie v nasledujúcom kalendárnom mesiaci.

_____________________
24) § 60a ods.1 zákona č. 59/1965 Zb. v znení zákona č. ....../2002 Z.z..
25) § 29b ods.3 zákona č. 59/1965 Zb. v znení zákona č. ....../2002 Z.z..
26) § 114 a § 142 zákona č. 100/1988 Zb..
27) § 16 ods. 1 zákona č. 156/1993 Z.z. v znení zákona č. ....../2002 Z.z.. 
28) § 131 zákona č. 311/2001 Z.z., zákon č. 366/1999 Z.z o daniach z príjmov v znení neskorších predpisov, § 12 ods. 3 zákona Národnej rady Slovenskej republiky č. 273/1994 Z.z., § 14 ods. 1 písm. a) a § 15 ods. 2 zákona č. 274/1994 Z.z. o Sociálnej poisťovni v znení neskorších predpisov, § 24 ods. 2 písm. a) a § 57 ods. 1 zákona č. 387/1996 Z.z., § 276 a nasl. zákona č. 99/1963 Zb., zákon č. 233/1995 Z.z. a nariadenie vlády Slovenskej republiky č. 89/1997 Z.z. o rozsahu zrážok zo mzdy povinného pri nútenom výkone rozhodnutia.
29) § 16 ods. 5 zákona č. 156/1993 Z.z. v znení zákona č......./2002 Z.z.. 

	(4) Ak sumy zrážok z čistej pracovnej odmeny obvineného a odsúdeného v kalendárnom mesiaci v prospech oprávneného podľa § 3 a § 6 nebudú môcť byť samostatne odposielané na jeho účet banke alebo pobočke zahraničnej banky, pretože ho oprávnený nemá zriadený, zrážky sa odpošlú na jeho adresu až keď dosiahnu výšku sociálneho vreckového podľa osobitného predpisu;30) dovtedy sa deponujú na účte cudzích prostriedkov ústavu.

(5) V konaní podľa tejto vyhlášky sa postupuje podľa osobitného predpisu.31)

(6) Pri vykonávaní zrážok z čistej pracovnej odmeny a iných príjmov odsúdeného uložených rozhodnutím pred dňom účinnosti tejto vyhlášky sa postupuje podľa tejto vyhlášky.

(7) Ak osoba voči ktorej bol nariadený výkon rozhodnutia zrážkami zo mzdy, nastúpi výkon trestu alebo výkon väzby, postupuje sa podľa osobitného predpisu32) ako pri zmene platiteľa mzdy, pričom za mzdu povinného sa považuje čistá pracovná odmena a iné príjmy, pokiaľ podľa tejto vyhlášky sa z nich môže uspokojiť vymáhanie pohľadávky.

(8) Ak bol obvinený alebo odsúdený premiestnený do iného ústavu, ústav preberá výkon rozhodnutia zrážkami z jeho čistej pracovnej odmeny a iných príjmov; zmena nemá vplyv na poradie vymáhaných pohľadávok.

(9) Premiestnenie obvineného alebo odsúdeného do iného ústavu sa nepovažuje za zmenu platiteľa mzdy.33)

(10) Zrážky z čistej pracovnej odmeny a iných príjmov odsúdeného a peňažnej odmeny odsúdeného, vrátane jeho vreckového a úložného sa vykonávajú podľa tejto vyhlášky od prvého dňa kalendárneho mesiaca nasledujúceho po dni účinnosti.

§ 12

Zrušuje sa vyhláška č. 431/1991 Zb. o zrážkach z pracovnej odmeny osôb, ktoré sú vo výkone trestu odňatia slobody, a o výkone rozhodnutia zrážkami z pracovnej odmeny týchto osôb.

§ 13

Táto vyhláška nadobúda účinnosť 1. septembra 2002.

___________________________
30) § 11 ods. 7 zákona č. 59/1965 Zb. v znení zákona č. .../2002 Z.z.. 
31) Zákon č. 71/1967 Zb. o správnom konaní (správny poriadok).
32) § 293 až § 295 Občianskeho súdneho poriadku.
33) § 293 až § 296 Občianskeho súdneho poriadku.

O D  V O D N E N I E

A. Všeobecná časť

Návrh vyhlášky Ministerstva spravodlivosti Slovenskej  republiky, ktorou sa ustanovujú podrobnosti o zrážkach z pracovnej odmeny a iných príjmov obvinených a odsúdených, výške a použití vreckového a úložného a poradí zrážok odsúdených, výkone rozhodnutia zrážkami z pracovnej odmeny obvinených a odsúdených a výške trov výkonu trestu odňatia slobody a ich náhrade (ďalej len „návrh vyhlášky“) je vykonávacím predpisom podľa § 29 ods. 2 a § 60a ods. 3 zákona č. 59/1965 Zb. o výkone trestu odňatia slobody v znení zákona č..../2002 Z.z., § 16 ods. 7 zákona Národnej rady Slovenskej republiky č. 156/1993 Z.z. o výkone väzby v znení zákona č.../2002 Z.z. a § 373 Občianskeho súdneho poriadku v znení neskorších  predpisov.

V súčasnosti oblasť zrážok z pracovnej odmeny osôb, ktoré sú vo výkone trestu odňatia slobody, a o výkone rozhodnutia  zrážkami z pracovnej odmeny týchto osôb upravuje vyhláška Ministerstva spravodlivosti Slovenskej republiky č. 431/1991 Zb. (ďalej len „vyhláška"). Z dôvodu zmeny zákona je potrebné upraviť v návrhu vyhlášky niektoré ustanovenia a postupy, ktoré v doterajšej vyhláške nie sú ustanovené.

Doterajšia právna úprava nerieši odvody na zdravotné poistenie, nemocenské poistenie, dôchodkové zabezpečenie, príspevok na poistenie v nezamestnanosti a preddavok na daň z príjmu.

Návrh vyhlášky ustanovuje rovnako vecnú problematiku súvisiacu len s výpočtom zrážok z pracovnej odmeny odsúdeného. Oproti doteraz platnej vyhláške nie je v návrhu vyhlášky ustanovenie o rozhodovaní uložiť povinnosť uhradiť trovy výkonu väzby osobe právoplatne uznanej za vinnú (ďalej len „odsúdený") a o úhrade zavinených nákladov, ktoré vznikajú Zboru  väzenskej a justičnej stráže (ďalej len „zbor") v súvislosti s výkonom trestu odňatia slobody (ďalej len „výkon trestu") odsúdenému (napríklad v prípadoch v súvislosti s výkonom niektorých disciplinárnych trestov) a priznávanie sociálneho  vreckového odsúdeným, ktorí nie sú zaradení do práce vzhľadom  na ich vek, zdravotný stav, alebo pre nedostatok pracovnej príležitosti. Táto problematika bola v inej podobe a podľa iného princípu zapracovaná do zákona.
Realizácia návrhu vyhlášky si nevyžiada zvýšené čerpanie finančných prostriedkov zo štátneho rozpočtu Slovenskej republiky, nakoľko sa nezmenil výpočet vykonávania zrážok z pracovnej  odmeny odsúdených.
Predkladaný návrh vyhlášky je v súlade s Ústavou SR, zákonmi a medzinárodnými zmluvami, ktorými je Slovenská republika viazaná.
Návrh vyhlášky nebude mať žiadny negatívny finančný, ekonomický ani enviromentálny vplyv, ani vplyv na zamestnanosť.

DOLOŽKA  ZLUČITEĽNOSTI
právneho predpisu s právom Európskych spoločenstiev a právom Európskej únie

1.	Navrhovateľ právneho predpisu: vláda SR.

2.	Názov návrhu právneho predpisu: návrh vyhlášky Ministerstva spravodlivosti Slovenskej republiky, ktorou sa ustanovujú podrobnosti o zrážkach z pracovnej odmeny a iných príjmov obvinených a odsúdených, výške a použití vreckového a úložného a poradí zrážok odsúdených, výkone rozhodnutia zrážkami z pracovnej odmeny obvinených a odsúdených a výške trov výkonu trestu odňatia slobody a ich náhrade.

3.	Záväzky Slovenskej republiky vo vzťahu k Európskym spoločenstvám a Európskej únii:
a)	Problematika návrhu právneho predpisu nie je prioritnou oblasťou aproximácie podľa čl. 70 Európskej dohody o pridružení, podľa Národného programu pre prijatie acquis communautaire, podľa Partnerstva pre vstup, podľa Bielej knihy a podľa výsledkov rokovaní pri screeningu. Návrh zákona, na základe ktorého je predkladaný tento právny predpis, je súčasťou Plánu legislatívnych úloh vlády Slovenskej republiky na rok 2001.
b)	Problematika návrhu právneho predpisu nie je predmetom záväzku vyplývajúceho z negociačných pozícií.

4.	Problematika návrhu právneho predpisu je upravená v 
a)	čl. 6 ods. 2 Zmluvy o Európskej únii, ktorý ustanovuje, že únia rešpektuje práva zabezpečené Európskym dohovorom o ochrane ľudských práv a základných slobôd z roku 1950 ako všeobecne právne princípy,
b)	čl. 141 ods. 1 Zmluvy o založení Európskych spoločenstiev v jej amsterdamskom znení, ktorý ustanovuje zásadu rovnakej odmeny mužom a ženám za rovnakú prácu alebo prácu rovnakej hodnoty.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: úplná.

6.	Gestor (spolupracujúce rezorty): bezpredmetné.

7. Účasť expertov pri príprave návrhu právneho predpisu: bez účasti.

B. Osobitná časť

K § 1
Vo všeobecných ustanoveniach sa určuje, čo je predmetom úpravy v návrhu vyhlášky, ustanovuje sa, že odsúdenému patrí za vykonanú prácu hrubá pracovná odmena podľa zákona, ktorá je príjmom zo závislej činnosti a znižuje sa o odvody na zdravotné poistenie, nemocenské poistenie, dôchodkové zabezpečenie, príspevok na poistenie v nezamestnanosti a o preddavok na daň z príjmu (ďalej len „čistá pracovná odmena"). Ďalej sa určuje, že ústav vykonáva ďalšie zrážky už z čistej pracovnej odmeny.

K § 2
Určuje sa rozsah zrážok z čistej pracovnej odmeny, pričom sa na vykonanie zrážok stanovuje aj jej minimálna výška. Tieto zrážky sa vykonajú na úhradu bežného výživného oprávnených, náhradu trov výkonu trestu, úhradu ďalších zrážok vykonávaných na základe právoplatného rozhodnutia a úhradu zrážok ostatných oprávnených. Zvyšok čistej pracovnej odmeny sa rozdelí na vreckové a úložné.

K § 3
Stanovuje sa zrážka z čistej pracovnej odmeny na úhradu bežného výživného oprávnenému. Ak je zrážka určená pre viac osôb, rozdelí sa rovnakým dielom na bežné výživné každého oprávneného, najviac však 600,- Sk na osobu. Zrážka sa vykoná na základe právoplatného rozsudku súdu (ďalej len „rozsudok“) alebo rozhodnutia súdu, ktorým bol na vydobytie bežného výživného oprávnenému nariadený výkon rozhodnutia (ďalej len „výkon rozhodnutia“). Ak nie je na bežné výživné vydaný rozsudok alebo výkon rozhodnutia pre nezaopatrené  deti, zrážky sa vykonajú na úhradu bežného výživného na základe žiadosti odsúdeného alebo osoby, v zaopatrení ktorej dieťa je, dospelého nezaopatreného dieťaťa alebo zariadenia pre mládež, v ktorom je nezaopatrené dieťa umiestnené. Ak je rozsudkom alebo výkonom rozhodnutia vymáhané bežné výživné oprávneného vyššie ako zrážka, posudzuje sa neuhradený  rozdiel ako pohľadávka, na ktorú sa vykonávajú ďalšie zrážky; ak je takto vymáhané bežné výživné oprávnenému nižšie,  prevedie sa zostávajúci rozdiel k sume určenej na zrážky ostatných oprávnených. Zrážky na úhradu bežného výživného oprávnenému v cudzine sa vykonajú až po obdržaní rozsudku príslušného súdu z miesta pobytu oprávneného, ktorý o úhradu bežného výživného žiada; rozhodnutie súdu musí byť preložené do slovenského jazyka súdnym znalcom.

K § 4
Zrážky z čistej pracovnej odmeny na náhradu trov výkonu trestu predstavujú len príspevok náhrady odsúdeného na náklady štátu spojené s jeho stravovaním, ubytovaním, ošatením a zabezpečovaním ďalších nevyhnutných životných potrieb. Zrealizovaná výška náhrady trov výkonu trestu súvisí s výškou dosahovanej čistej pracovnej odmeny, ktorá je daná druhom pracovného zaradenia, o ktorom nemá možnosť odsúdený rozhodnúť, ďalej z dôvodu, či má alebo nemá vyživovaciu povinnosť a v súčasnej dobe aj nedostatkom pracovných príležitostí alebo pracovných príležitosti len v skrátenej pracovnej dobe. 

Ak odsúdený je poberateľ dôchodku, z ktorého uhrádza trov výkonu trestu a je zároveň zaradený aj do práce, navrhuje sa aby sa aj z dosiahnutej pracovnej odmeny vykonávala zrážka k náhrade trov výkonu trestu.

K § 5
Z čistej pracovnej odmeny sa stanovia zrážky na úhradu ďalších zrážok vykonávaných na základe právoplatného rozhodnutia, t.j. pohľadávok, ktoré je odsúdený povinný uhrádzať za zavinené náklady výkonu trestu, zvýšené náklady výkonu trestu, trovy výkonu väzby, zvýšené náklady výkonu väzby, škodu na majetku štátu v správe ústavu podľa osobitných predpisov. Súčasne je potrebné stanoviť aj postup, na aký druh zrážok podľa tejto vyhlášky sa použije zostatok nevyčerpanej sumy. Určuje sa aj postup pri stanovovaní poradia doručených pohľadávok do ústavu na základe príslušných rozhodnutí.

K § 6
Z čistej pracovnej odmeny sa stanovia aj zrážky v prospech pohľadávok ostatných oprávnených, ktoré je odsúdený povinný uhrádzať a ktoré sa použijú obdobne ako zabaviteľná časť mzdy podľa Občianskeho súdneho poriadku.

K § 7 a 8
Zrážky z čistej pracovnej odmeny na vreckové a úložné, o ktoré majú odsúdení najväčší záujem, sú stimulačnou kategóriou všetkých pracovne zaradených odsúdených na dosahovaní čo najlepších pracovných výsledkov. Úložné, ktoré sa zo zrážok akumuluje, je určené najmä na nadchádzajúce obdobie po prepustení odsúdeného z výkonu trestu do občianskeho života. Súčasne sa stanovuje, ako sa má postupovať s čistou pracovnou odmenou v prípade, ak odsúdený nemá iné druhy zrážok. Určuje sa tiež spôsob čerpania úložného len formou bezhotovostného platobného styku.

K § 9
Určuje sa postup v prípade, ak odsúdený poberá namiesto čistej pracovnej odmeny nemocenské podľa osobitného predpisu. Ustanovuje sa postup generálneho riaditeľstva zboru, ústavu a orgánu sociálneho zabezpečenia pri úhrade trov výkonu trestu z nepostihnuteľnej časti mzdy (t.j. do výšky 50 % alebo maximálne do výšky 1.600,- Sk) na základe výkonu rozhodnutia, ak odsúdený poberá počas výkonu trestu niektoré vybrané dávky dôchodkového zabezpečenia podľa osobitných predpisov.

K § 10
Vymedzuje sa vykonávanie zrážok z pracovnej odmeny obvineného na základe výkonu rozhodnutia zrážkami z jeho pracovnej odmeny dosiahnutej na základe zaradenia do práce po dobu výkonu väzby tak ako zamestnancovi v pracovnom pomere, nakoľko obvinenému vzniká povinnosť nahradiť štátu trovy spojené s výkonom väzby až po tom, keď bol právoplatne uznaný za vinného.

	K § 11
Ustanovuje sa, že zrážky z pracovnej odmeny sa vykonávajú  za obdobie kalendárneho mesiaca a ich splatnosť za uplynulé mesačné obdobie je najneskoršie v nasledujúcom kalendárnom mesiaci. Súčasne sa určuje, že ak čistá pracovná odmena nedosiahne sumu 100,- Sk, táto sa ďalej nerozdeľuje a zúčtuje sa v prospech náhrady trov výkonu trestu. Ďalej sa ustanovuje v prípadoch, ak oprávnený podľa § 3 a § 6 nemá zriadený účet v banke a sumy zrážok v jeho prospech nedosahujú výšku sociálneho vreckového podľa § 11 ods. 7 zákona, tak sa tieto sumy odposielajú na jeho adresu (napr. poštovou poukážkou) až po dosiahnutí tejto výšky; do tejto doby sú tieto sumy deponované na účte cudzích prostriedkov ústavu. Ak je pred nástupom do výkonu trestu odsúdenému nariadený výkon rozhodnutia zrážkami zo mzdy, jeho nástup do výkonu trestu sa posúdi ako zmena platiteľa mzdy podľa Občianskeho súdneho poriadku. Navrhuje sa zachovať súčasný osvedčený postup, podľa ktorého sa premiestnenie odsúdeného alebo obvineného do iného ústavu nepovažuje za zmenu platiteľa mzdy a ak predchádzajúci ústav vykonával zrážky v prospech pohľadávok, v týchto pokračuje bez zmeny poradia ten ústav, kde bol odsúdený alebo obvinený premiestnený.

K § 12 a 13
Navrhuje sa zrušiť doteraz platnú právnu úpravu o zrážkach  z pracovnej odmeny osôb, ktoré sú vo výkone trestu odňatia  slobody, a o výkone rozhodnutia zrážkami z pracovnej odmeny týchto osôb.

Vzhľadom na potreby praxe a zabezpečenie výkonu zrážok z pracovnej odmeny alebo iných príjmov odsúdených alebo obvinených účinnosť vyhlášky sa navrhuje dňom 1. septembra 2002.